Jens Peter Vernersen (S), 2004-05-25:
Det er to forespørgsler, vi diskuterer i dag, og regionalpolitik er jo meget andet end statslige arbejdspladser og deres placering, selv om det er meget, meget vigtigt.
Har regeringens regionalpolitiske indsats haft nogen målbar virkning, og er der i den redegørelse, vi behandler i dag, tegn på, at en sådan virkning er undervejs?
Det er vel de afgørende spørgsmål, når vi skal bedømme regeringens politik på regionalområdet.
Indenrigsministeren giver selv svaret i sin redegørelse
på side 7, Analyser og baggrund - det er altså den tykke del af redegørelsen - hvoraf det fremgår, at den indsats, regeringen påberåber sig, endnu ikke kan måles, og billedet af den regionale udvikling er således ikke forbedret under denne regering, tværtimod er der på helt konkrete områder tale om tilbageslag.
Sidste år dokumenterede vi forringelser
på turismeområdet, billetpriserne for pendlere er steget voldsomt, og mere er i vente.
Nu var indenrigsministeren selv inde på kommunalstrukturen, og det vil jeg også lige vende ganske lidt tilbage til.
Vi har stadig væk områder med befolkningstilbagegang.
Det drejer sig om Bornholm, det er det meste af Lolland-Falster, de sydfynske øer, Nordjylland, Nordvestjylland, Sønderjylland.
Det påvirker også væksten i de skattepligtige indtægter.
Derfor er det selvfølgelig afgørende, at der gøres en indsats i de områder.
Her må under ingen omstændigheder svigtes.
Det, der er så afgørende, er, at nyuddannede kan få job, og at der ikke føres en politik, hvor man netop ikke ansætter nyuddannede.
Det blev der taget skridt til under den socialdemokratisk ledede regering; den udvikling er helt afgørende.
Må jeg i øvrigt minde om, at Venstre dengang faktisk stemte imod, at vi skulle lave disse CVU'er ubetinget.
Det synes jeg er meget tankevækkende.
I redegørelsen er der et afsnit om udflytning af statslige arbejdspladser.
Her er det helt tydeligt, at redegørelsen er skrevet, før indenrigsministeren fremlagde sin plan for en ændret kommunalstruktur.
I redegørelsen omtales udflytning af 84 statslige arbejdspladser.
Jeg synes, det er mere end rigelig dokumenteret i dag, at de jo ikke er udflyttet til udkantsområder, men faktisk til områder, der specifikt har meget god gang i aktiviteten. Det vil da også være rart at få oplyst, at indenrigsministerens plan for den kommunale struktur vil medføre centralisering af arbejdspladser væk fra yderområderne, som netop ikke har råd til at miste arbejdspladser.
Der er jo ikke nogen som helst tvivl om, som vi ser kommunalstrukturen på nuværende tidspunkt under forhandlingerne, at man får nogle store kommuner, der betyder centralisering, der betyder en udtømning af yderområderne for offentlige arbejdspladser med den negative spiral til følge, at man mister bager, købmand og de andre serviceerhverv.
Det er der ikke nogen som helst tvivl om, det er også meget få, der modsiger det.
Det er i øvrigt også derfor, man ser Venstreborgmestre møde op her og beklage den forhandlingsstrategi, som
indenrigsministeren har lagt.
Det er en ond cirkel, der sættes i gang, når man flytter disse job fra yderområderne.
Når der ikke er sket synlige forbedringer i levevilkårene, så giver regeringen jo også selv svaret i redegørelsen på side 9: Forudsætningen er, at man fra 2003 til 2010 har en stigning i beskæftigelsen på 65.000.
Indtil nu har regeringen på 2½ år mistet 50.000 arbejdspladser.
50.000 er mistet.
Det vil sige, at man mangler 115.000 job inden 2010.
Jeg nævnte, at redegørelsen interessant nok var skrevet, før man gik i gang med strukturforhandlingerne.
Af redegørelsen fremgår det, at der her i løbet af foråret forventes en reform for gymnasiet og hf.
Forslaget skal tildele amterne større styring af økonomien.
Ja, det står der altså rent faktisk på side 12 i den redegørelse, vi behandler i dag.
Amterne skal også have større indflydelse på holddannelsen i gymnasiet.
Det tror jeg man glæder sig til
ude i amterne, som jo nu bliver nedlagt
Men sådan er der så meget, man kan læse af denne her redegørelse.
Det samme i øvrigt omkring landsplanredegørelsen, hvor man også forudsætter, at amter og stat og kommuner går ind og samarbejder.
I konklusionen tales om flere initiativer, men spørgsmålet er igen, om der er sket en forbedring af levevilkårene i regionerne under VK-regeringen.
Det har jeg ikke hørt en eneste tilbagemelding om skulle være sket.
Derfor må man sige, at der er mange ord i redegørelsen, men der er altså mindre konkret indhold, og det var nok også derfor, som vi så i tv i aftes, at der er så stor utilfredshed og betænkelighed fra politikere i yderområder, fordi de ser, at det bliver endnu værre, hvis regeringens oplæg til ny kommunalstruktur gennemføres.